
REPUBLIKA HRVATSKA
PRIMORSKO-GORANSKA ŽUPANIJA
OPĆINA MALINSKA-DUBAŠNICA

JEDINSTVENI UPRAVNI ODJEL

KLASA:     013-02/26-01/1
URBROJ:   2170-26-03-26-19
Malinska,   4. kolovoza 2026.

Temeljem članka 11. stavka 2. Zakona o pravu na pristup informacijama („Narodne novine“ broj 25/13, 85/15, 69/22) i odredbi Kodeksa savjetovanja sa zainteresiranom javnošću u postupcima donošenja zakona, drugih propisa i akata („Narodne novine“ broj 140/09), Općina Malinska-Dubašnica upućuje
JAVNI POZIV
 za savjetovanje s javnošću u postupku donošenja

Odluka o plaći, naknadi i drugim pravima Općinskog načelnika Općine Malinska-Dubašnica

Ovim putem poziva se zainteresirana javnost koja svojim prijedlozima i sugestijama može pridonijeti donošenju kvalitetnije odluke. Savjetovanje s javnošću provodi se u razdoblju od 4.08.2026. do 3.09.2026.

Prijedloge, odnosno mišljenja u svezi s nacrtom akta zainteresirana javnost može dostaviti:
• osobnom dostavom u pisarnicu Općine Malinska-Dubašnica, Lina Bolmarčića 22, Malinska 
• poštom na adresu Općine Malinska-Dubašnica, Lina Bolmarčića 22, 51511 Malinska, 
• e-mailom na adresu: procelnik@malinska.hr

obvezno na obrascu u privitku ovog javnog poziva, najkasnije do 3.09.2026. godine.

Po isteku roka za dostavu mišljenja i prijedloga izradit će se i objaviti Izvješće o savjetovanju s javnošću koje sadrži zaprimljene prijedloge i primjedbe te očitovanja. Izvješće će se objaviti na službenim Internetskim stranicama Općine Malinska-Dubašnica www.malinska.hr.






OBRAZLOŽENJE

I. PRAVNI TEMELJ ZA DONOŠENJE AKTA

Pravni temelj za donošenje Odluke o plaći, naknadi i drugim pravima općinskog načelnika Općine Malinska-Dubašnica sadržan je u članku 3. i članku 6. stavku 2. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10 i 10/23) te članku 24. Statuta Općine Malinska-Dubašnica („Službene novine Primorsko-goranske županije“ broj 7/21 i 39/24).

II. OBRAZLOŽENJE PRIJEDLOGA ODLUKE

Donošenje nove Odluke o plaći, naknadi i drugim pravima općinskog načelnika Općine Malinska-Dubašnica potrebno je radi usklađenja s važećim zakonskim propisima te postupanja po nalogu upravnog inspektora donesenom nakon provedenog upravnog inspekcijskog nadzora nad radom tijela Općine.

Važeća Odluka donesena je 2010. godine u vrijeme kada je Općina Malinska-Dubašnica, uz Općinskog načelnika, imala i zamjenika općinskog načelnika. Nakon izmjena zakonskog okvira kojim se uređuje ustrojstvo lokalne samouprave i ukidanja dužnosti zamjenika općinskog načelnika u općinama, postojeću Odluku potrebno je uskladiti s važećim pravnim i institucionalnim okvirom te iz nje izostaviti odredbe koje se odnose na dužnost zamjenika općinskog načelnika.

Nadalje, prilikom određivanja koeficijenta za obračun plaće Općinskog načelnika uzet je u obzir broj stanovnika Općine Malinska-Dubašnica utvrđen prije Popisa stanovništva 2011. godine kada je Općina imala ispod 3000 stanovnika.

Prema navedenom Popisu stanovništva, Općina Malinska-Dubašnica ima više od 3.001 stanovnika te je time ušla u skupinu jedinica lokalne samouprave koje imaju od 3.001 do 10.000 stanovnika. Međutim, navedena promjena broja stanovnika nije nikada korigirana prilikom određivanja koeficijenta za obračun plaće Općinskog načelnika, te je zadržan koeficijent koji odgovara kategoriji općina s do 3.000 stanovnika.

Člankom 4. Zakona o plaćama u lokalnoj i područnoj (regionalnoj) samoupravi propisani su najviši dopušteni koeficijenti za obračun plaće općinskih načelnika, ovisno o broju stanovnika jedinice lokalne samouprave. Za općine s do 3.000 stanovnika propisan je najviši koeficijent u visini 4,26, dok je za općine koje imaju od 3.001 do 10.000 stanovnika propisan najviši koeficijent u visini 4,55.

Budući da Općina Malinska-Dubašnica prema broju stanovnika pripada skupini jedinica lokalne samouprave s od 3.001 do 10.000 stanovnika (3.212 stanovnika), ovom se Odlukom koeficijent za obračun plaće općinskog načelnika utvrđuje u visini 4,40, a do sada je bio 4,26. Dakle govorimo o povećanju koeficijenta od 3,26% ili povećanju plaće od 133 eura bruto.

Predloženi koeficijent manji je od najvišeg koeficijenta od 4,55 dopuštenog za jedinice lokalne samouprave s od 3.001 do 10.000 stanovnika  te predstavlja usklađenje s brojem stanovnika Općine i zakonskim okvirom koji uređuje određivanje plaće općinskog načelnika. 


Odlukom se ujedno uređuje naknada za rad općinskog načelnika koji možebitno dužnost obnaša bez zasnivanja radnog odnosa, u skladu s člankom 6. Zakona o plaćama u lokalnoj i područnoj (regionalnoj) samoupravi. Naknada se utvrđuje u visini 50 % umnoška koeficijenta za obračun plaće općinskog načelnika i osnovice za obračun plaće, bez uvećanja po osnovi navršenih godina radnog staža.

Donošenjem nove Odluke osigurat će se usklađenost s važećim zakonskim propisima i nalogom upravnog inspektora, ukloniti odredbe koje se odnose na dužnost zamjenika općinskog načelnika te na jasan i pregledan način urediti plaća, naknada za rad i druga prava općinskog načelnika Općine Malinska-Dubašnica.

III. Za provedbu ove sredstva su osigurana u Proračunu Općine.



PROČELNIK
Neven Matuč

